Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 14 NËNTOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 10:45)

Rendi i ditës:

1.
Miratimi i procesverbalit të seancës plenare të datës 07.11.2013. 

2.
Projektligj “Për miratimin e marrëveshjes së asistencës së shërbimit doganor”. 

(Shqyrtuar me procedurë të përshpejtuar me vendim Kuvendi nr. 59/2013)

(shumicë e thjeshtë)

-
Pyetje
-
Paraqitje e projektligjit nga nismëtari 
-
Shprehet Komisioni për Ekonominë dhe Financat si komision përgjegjës
(Paraqitje e raportit nga kryetari i komisionit)

-
Shprehet për dhënie mendimi Komisioni për Çështjet Ligjore, Administratën Publike dhe 
të Drejtat e Njeriut.
(Paraqitje e raportit nga kryetari i komisionit)

-
Shprehet për dhënie mendimi Komisioni për Integrimin Europian.
(Paraqitje e raportit nga kryetari i komisionit)

-
Shprehet për dhënie mendimi Komisioni për Politikën e Jashtme.

(Paraqitje e raportit nga kryetari i komisionit)

-
Relatori 

-
Diskutime

-
Relatori 


(Shprehen grupet parlamentare):

-
Grupi parlamentar i PR-së

-
Grupi parlamentar i PDIU-së

-
Grupi parlamentar i LSI-së

-
Grupi parlamentar i PD-së

-
Grupi parlamentar i PS-së

-
Koha e votimit:


Votim në parim


Shqyrtim dhe votim nen për nen (paraqitje e amendamenteve nëse ka)

Votim në tërësi 

3.
Shqyrtimi i dekretit nr. 8383, datë 08.11.2013 “Për kthimin e ligjit 
nr.161/2013 “Për miratimin e aktit normativ me fuqinë e ligjit nr. 5, datë 30.9.2013, të Këshillit të Ministrave “Për disa ndryshime në ligjin nr. 152/2013 “Për nëpunësin civil”. (shumicë absolute)

· Shprehet Komisioni për Çështjet Ligjore, Administratën Publike dhe të Drejtat e Njeriut si komision përgjegjës.

(Paraqitje e raportit nga kryetari i komisionit)

· Relatori

· Diskutime

· Relatori


(Shprehen grupet parlamentare):

-
Grupi parlamentar i PR-së

· Grupi parlamentar i PDIU-së

· Grupi parlamentar i LSI-së

· Grupi parlamentar i PD-së

· Grupi parlamentar i PS-së

-
Koha e votimit:

· Votimi 

 4. Projektvendim “Për mënyrën e trajtimit të deputetëve”. 


(shumicë e thjeshtë)

 - Pyetje

 - Shprehet Sekretariati për Statusin e Deputetit
 - Diskutime
(Shprehen grupet parlamentare):

·  Grupi parlamentar i PR-së

·  Grupi parlamentar i PDIU-së

·  Grupi parlamentar i LSI-së

·  Grupi parlamentar i PD-së

·  Grupi parlamentar i PS-së

·  Koha e votimit:

5.
Projektvendim “Për miratimin e propozimit të Këshillit të Ministrave të revokimit të zgjedhjes së anëtarëve e të caktimit të Kryetarit të Këshillit Drejtues të Autoritetit të Komunikimeve Elektronike dhe Postare dhe rikthimin në detyrë të anëtarëve e të kryetarit të liruar para mbarimit të mandatit”. (shumicë e thjeshtë)

· Pyetje
·  Shprehet Komisioni për Veprimtaritë Prodhuese, Tregtinë dhe Mjedisin si komision përgjegjës
·  (Paraqitja e raportit nga kryetari i komisionit)

·  Shprehet për dhënie mendimi komisioni për Çështjet Ligjore, Administratën Publike dhe të Drejtat e Njeriut
 (Paraqitja e raportit nga kryetari i komisionit)

·  Relatori
·  Diskutime
·  (Shprehen grupet parlamentare):
·  Grupi parlamentar i PR-së
·  Grupi parlamentar i PDIU-së
·  Grupi parlamentar i LSI-së
·  Grupi parlamentar i PD-së
·  Grupi parlamentar i PS-së
·  Koha e votimit
6.
Interpelancë me Kryeministrin kërkuar nga një grup deputetësh të Grupit 
Parlamentar të Partisë Demokratike.

7.
Diskutime për çështje jashtë rendit të ditës.

-Koha e diskutimeve deri në 60 minuta.

Ilir Meta - Mirëdita!

Të nderuar deputetë, hapim seancën.

 (Pasi lexon rendin e ditës.)
Para se të fillojmë me shqyrtimin e çështjeve që janë në rendin e ditës, ju vë në dijeni se për projektligjin “Për miratimin e marrëveshjes së asistencës së shërbimit doganor”, nga maxhoranca janë regjistruar këta deputetë: Shkëlqim Cani, Ervin Koçi, Arben Ahmetaj, Evis Kushi, Eduard Shalsi, Majlinda Bufi, Pjerin Ndreu, Eduard Bejko, Taulant Balla, Erion Braçe, Robert Bitri, Përparim Spahiu, Petrit Vasili dhe nga opozita deputetët: Edmond Spaho, Genc Ruli, Florion Mima, Sali Berisha, Jozefina Topalli, Albana Vokshi, Sherefedin Shehu, Dashamir Shehi, Kastriot Islami, Igli Cara, Jorida Tabaku, Aldo Bumçi, Voltana Ademi, Oerd Bylykbashi, Genc Pollo, Liljana Elmazi, Flamur Noka, Eduard Selami, Arben Imami, Gjergji Papa, Elidon Bushati, Kozma Dashi dhe Ridvan Bode. 

Për shqyrtimin e dekretit nr. 8383, datë 08.11.2013 “Për kthimin e ligjit 
nr. 161/2013 “Për miratimin e aktit normativ me fuqinë e ligjit nr. 5, datë 30.09.2013 të Këshillit të Ministrave “Për disa ndryshime në ligjin nr. 152/2013 “Për nëpunësin civil”, nga maxhoranca janë regjistruar këta deputetë: Ilirjan Celibashi, Ermonela Felaj, Milena Harito, Blendi Klosi, Luan Rama, Vangjel Tavo, Gledjon Rehovica dhe Petrit Vasili. Nga opozita janë regjistruar deputetët: Genc Pollo, Majlinda Bregu, Sokol Olldashi, Astrit Patozi, Jozefina Topalli, Arben Ristani, Gerti Bogdani, Gent Strazimiri, Eduard Halimi dhe Oerd Bylykbashi. 

Për projektvendimin “Për mënyrën e trajtimit të deputetëve” është regjistruar vetëm zoti Petrit Vasili. 

Për projektvendimin “Për miratimin e propozimit të Këshillit të Ministrave të revokimit të zgjedhjes së anëtarëve e të caktimit të Kryetarit të Këshillit Drejtues të Autoritetit të Komunikimeve Elektronike dhe Postare dhe rikthimin në detyrë të anëtarëve e të kryetarit të liruar para mbarimit të mandatit” nga maxhoranca kanë regjistruar emrat deputetët: Milena Harito, Armando Subashi, Besnik Baraj, Eduard Shalsi, Piro Kapurani, Spartak Braho, ndërsa nga opozita deputeti Ardjan Turku.

Për çështje jashtë rendit të ditës janë regjistruar emra vetëm nga deputetë të opozitës: Myqerem Tafaj, Elena Qirici, Gjovalin Bzhetaj, Besnik Dusha.

Fjalën e ka zoti Eduard Halimi për rendin e ditës. 

Eduard Halimi – Zoti Kryetar, 

Të nderuar deputetë, 

Veshët dhe sytë e katër milionë shqiptarëve sot janë drejtuar nga ky Parlament. Mijëra qytetarë janë jashtë dhe po diktojnë axhendën e këtij Parlamenti. Sot nuk ka çështje më urgjente sesa çështja që ngrenë qytetarët shqiptarë, katër milionë që po dëgjojnë këtu dhe mijëra të tjerë që janë jashtë Shqipërisë. Ata pyesin se çfarë po ndodh, çfarë po bën Kryeministri shqiptar që po sjell armët kimike në Shqipëri. Çfarë po bën Kryeministri shqiptar që po mashtron çdo ditë shqiptarët? Çështje më emergjente se kjo Parlamenti nuk mund të ketë. Rendin e ditës po e përcaktojnë qytetarët jashtë kësaj salle, ndaj ky Parlament ka për detyrë të japë llogari, të thërrasë tani Kryeministrin dhe t’u japë llogari katër milionë shqiptarëve që janë këtu dhe mijëra qytetarëve të tjerë që janë ngritur anembanë Shqipërisë në çdo qytet, edhe atyre që kanë rrethuar sot Parlamentin. Nuk mund të ketë çështje më të rëndësishme në rendin e ditës sesa kjo, ndaj kjo duhet diskutuar me urgjencë. 

Ndaj, zoti Kryetar i Parlamentit, seanca plenare nuk mund të zhvillohet me këtë rend ditë. Kjo seancë duhet të fillojë me çështjen që kërkojnë sot qytetarët, ata që na kanë votuar, me çështjen e sqarimit të armëve kimike nga Kryeministri. Çfarë po bën ai me qytetarët shqiptarë? Çfarë po bën me jetën e fëmijëve të tyre? 

Zoti Kryetar, seanca sot duhet të fillojë vetëm me një çështje të rendit të ditës, çështjen që kërkojnë qytetarët shqiptarë. Thirreni Kryeministrin këtu, tani, të japë llogari para qytetarëve shqiptarë! 

Ilir Meta – Sa për informacionin tuaj, meqenëse keni qenë në mbledhjen e grupit parlamentar, ju kërkoj falje që nuk pata mundësi të komunikoja me ju si opozitë, por si Kryetar i Kuvendit kam folur me Kryeministrin, i cili, natyrisht, do të ishte këtu, por është për një vizitë zyrtare jashtë vendit. 

Unë e kam filluar rendin e ditës duke iu përgjigjur ftesës së zotit Sazan Guri për t’u folur protestuesve. Unë i kam siguruar ata se Parlamenti dhe Qeveria janë të popullit, se asnjë vendim nuk është marrë dhe nuk do të merret jashtë dëshirës dhe vullnetit të tyre. Kështu, ju ftoj të gjithëve të bëjmë pak detoks për veten tonë, para se të flasim për armët kimike të Sirisë, ta çlirojmë shpirtin tonë nga lëndët helmuese dhe t’u referohemi gjithnjë fakteve, të vërtetave; të mos biem pre e spekulimeve dhe as të mos nxisim qytetarët, aq më tepër të rinjtë dhe të rejat, të dalin nëpër protesta, të lënë mësimet, sepse askush nuk mund të vendosë pa pyetur Parlamentin dhe pa dëgjuar zërin e qytetarëve shqiptarë. Në qoftë se ju ju mërzit kjo gjë, kjo është çështje tjetër. Ne, sikurse e dini, kemi një axhendë mjaft të gjatë sot. Ju, zoti deputet, keni nevojë të çarmatoseni. Të gjithë ju keni nevojë të çarmatoseni, të gjithë ju që u referoheni spekulimeve, i keni nxitur vetë ato. 

Nga Grupi Parlamentar i PD-së, për procedurë, fjalën e ka zoti Berisha, megjithëse ai nuk do të flasë për procedurë.

Sali Berisha – Zonja deputete, 

Zotërinj deputetë, 

Zoti Kryetar i Kuvendit, 

Të dashura qytetare dhe qytetarë shqiptarë,

Prej një muaji një fantazmë frike dhe tmerri po troket në çdo portë të qytetarëve shqiptarë dhe kjo është fantazma e shndërrimit të Shqipërisë në plasdarmin e njërit prej arsenaleve më të mëdha të planetit, të armëve kimike. Vetëm sarin, gazi më i tmerrshëm i kësaj toke, janë 1 mijë tonë metrikë në territorin e Shqipërisë.

Zoti Kryetar, kjo është një anë e aspektit. Aspekti tjetër është se Kryeministri i vendit u ka bërë megamashtrimin më të madh në histori, së pari, partnerëve dhe komunitetit ndërkombëtar. Ai premtoi në New York, vullnetarisht, me pasion dhe entuziazëm, në tre takime të veçanta, me partnerë jo vetëm anëtarë të NATO-s, se Shqipëria mund të marrë përsipër këtë akt, të cilin e refuzoi Rusia, një nga sipërfaqet më të mëdha tokësore të planetit, e refuzuan vetë Shtetet e Bashkuara të Amerikës, një nga sipërfaqet dhe me teknologjinë më të lartë të planetit, e refuzoi Gjermania, Britania, Norvegjia dhe shumë shtete të tjera. I mbeti Shqipërisë, e cila në hartë, krahasuar me këto vende, do të më thoshte një qytetar, shëmbëllen thjesht me një kokërr kikiriku. Kjo i mbeti Shqipërisë, që nuk plotëson qoftë edhe një kusht të vetëm të manualeve të çmontimit të armëve kimike. Sigurisht, Shqipëria çmontoi 16 tonë, se nuk i çmontonte asnjë, se nuk ia merrte asnjë Shqipërisë për t’i djegur ato dhe unë ju garantoj se ka një raport ndërkombëtar, pra jo në kushte normale. Ai poligon nuk është aspak i garantuar. 

Kjo, zoti Kryetar, është njëra anë e gënjeshtrës. Ana më e tmerrshme e gënjeshtrës është se ky Kryeministër, i cili sot ia mbath për vizitë poshtë e përpjetë, duhet të ishte kthyer në vend, të ishte këtu, u tha shqiptarëve tri javë rresht se nuk ka një vendim. Ndërkohë, dje doli një personalitet botëror, Paul Walker, më seriozi në fushën e armëve kimike, dhe tha se Shqipëria i ka pranuar armët. Ai u tha shqiptarëve se nesër merret vendimi përfundimtar që ato të vijnë në Shqipëri. 

Shqipëria, zotëri, ka shkatërruar 16 tonë, por Rusia dhe të gjitha vendet e tjera, në mënyrë të vazhdueshme, shkatërrojnë me qindra e qindra tonë. Por ja që Turqia, një vend shumë herë më i fuqishëm sesa Shqipëria, nuk lejon të kalojnë në Dardanele anijet me ngarkesat e tyre, sepse kjo dëmton palcërisht turizmin në të dyja brigjet e Bosforit. Dhe Rusia mbetet safety, se në Dardanele nuk na lejohet dhe me radhë. Na del Shqipëria për faktin e vetëm se ka shkatërruar armët e veta, 16 tonë, (sigurisht që do t’i shkatërronte dhe kjo është një arritje e madhe).

Shpreh mirënjohjen më të thellë ndaj senatorëve si Nunn-Lugar, këtyre burrave, që u bënë promotorë me ligjin e tyre të shkatërrimit të armëve në Shqipëri.

Tani del fakti se është në linjë distanca detare nga Siria në Shqipëri, se nuk ka Kroacinë më sipër, se nuk ka Slloveninë më sipër, se nuk ka Greqinë më poshtë, se nuk ka Italinë karshi, se nuk ka vende të tjera. Atje shkoi kryetari yt, dhe atje shkoi mbi bazën e marrëveshjes së 20 prillit, marrëveshje që u firmos në 100-vjetorin e pushtimit të Shkodrës nga forcat sllave. Aty është vendosur vizita. 

Ilir Meta - Zoti deputet, a keni ndonjë propozim për rendin e ditës? Koha në dispozicionin tuaj ka mbaruar. 

Sali Berisha - Për këtë je bashkëfirmëtar edhe ti. 

Ilir Meta – Doktori e ka më të lehtë të besojë atë ekspertin që e bëri më të mirin në botë sesa të më besojë mua që kemi qeverisur 4 vjet. Si do të ketë vendim pa dëgjuar edhe zërin tënd këtu në Parlament? Unë nuk e kuptoj! Nuk mund të ketë një vendim të tillë. E keni më të lehtë të besoni burime të paidentifikuara. Kjo nuk është normale. 
Po, urdhëroni, propozim për rendin e ditës!

Sali Berisha – U është bërë një mashtrim i përmasave makbethiane shqiptarëve, u është thënë: “Nuk është vendosur gjë”, por Paul Walker jua tha troç. Edhe zëdhënësja e NATO-s tha: “Kjo nuk është kërkesë e NATO-s, por e qeverisë shqiptare”.

Zotëri, kryetari i opozitës, kryetari i PD-së, ka shprehur qëndrimin e tij dhe unë e mbështes atë plotësisht, por kërkoj këtu që Kryeministri të vijë urgjent e të japë llogari pse ka mashtruar shqiptarët. Pse është bërë ky mashtrim makbethian? Çdo njeri normal nuk mund ta imagjinojë kurrë se një njeri i qytetëruar mund të luajë me një gjë të tillë, sepse ato, me të cilët ka biseduar, janë fuqitë më serioze. Që t’ia fshehë popullit të tij, këtë e bën vetëm një njeri jo normal. Sot në këtë kohë nuk mund të fshihet asgjë. 

Ndaj, duke mbështetur plotësisht qëndrimin e PD-së, si edhe qëndrimin e qytetarëve, kërkoj të vijë këtu Kryeministri. Ta anulojë vizitën e tij në Beograd! Le të shkojë më vonë. Nuk kam asnjë kundërshtim, por sot ai është në ditën e mashtrimit të madh dhe duhet të dalë përpara qytetarëve shqiptarë të japë shpjegime. Shqiptarët nuk janë qenie eksperimentale, nuk janë skllevër, por janë qytetarë me dinjitet, janë miqtë e vërtetë të SHBA-së, miq të vërtetë të Aleancës së Atlantikut të Veriut. Për këtë turp që ka bërë ky Kryeministër me mashtrimin e dyfishtë, duhet të vijë këtu dhe t’i nënshtrohet mocionit për debat. 

Unë e di që ju të gjithë do ta votoni pro, sepse keni interesat personale. Ju nuk keni interesa të tjera. E kam thënë: “Jua kam hequr fillin me kohë”! Ju jeni burra vetëm me interesa personale! Ne si opozitë do të bëjmë detyrën tonë.

Zoti Kryetar, sot është hedhur ideja e referendumit. Unë ju kërkoj juve të mblidhni urgjent Kryesinë e Parlamentit që të shqyrtoni çdo ndërhyrje të nevojshme ligjore për referendum me urgjencë, sepse, në mënyrë absolute, opozita shqiptare nuk do të pranojë asnjë çmim, qoftë edhe një mbushje të vetme me armë kimike në territorin e Shqipërisë, qoftë edhe një nanogram të vetëm të këtyre armëve. Harrojeni! Ju japim si rrugëzgjidhje referendumin, përndryshe sheshet dhe rrugët do të jenë parlamenti i Shqipërisë.

Ilir Meta – Së pari, nuk ka nevojë...

(I drejtohet zonjës Doda, e cila del në foltore për të marrë fjalën.)

Zonja Doda, ju lutem! Ne jemi në Kuvend. Nuk mund ta merrni fjalën për rendin e ditës me forcë. Ju lutem shumë!

(Zonja Doda qëndron në foltore për të marrë fjalën.) 

Ju lutem, ka një radhë edhe për çështjet e rendit të ditës. Ju lutem!

(Zonja Doda flet pa mikrofon.)

Zonja Doda, do ta them tani këtë gjë. Nuk ka pse të vijë Kryeministri. Jua dhashë unë përgjigjen edhe në emër të Kryeministrit, edhe në emër të të gjithëve.

Ju doni të bëni teatër këtu! Ju doni të bëni teatër, sepse nuk keni asnjë arsye që të silleni në këtë mënyrë! 

Ju me të drejtë keni bërë një interpelancë për këtë çështje. Shpresoj ta keni bërë në emër të Grupit Parlamentar të PD-së, dhe kjo interpelancë do të bëhet në Kuvend për këtë çështje kaq serioze. Çdo deputet ka të drejtë të bëjë interpelancë, por ne nuk mund të veprojmë në kundërshtim me Rregulloren.

Ju lutem, nuk do të bëjmë përjashtime për të gjithë deputetët! Rregulloren e keni miratuar ju vetë. Përjashtim do të bëjmë vetëm për një deputet, i cili sot shkëlqeu edhe si ambientalist më në fund. Kjo është për t’u përshëndetur!

Çarmatosuni! Përpara se të flisni për armët e Sirisë, çarmatosuni vetë, sepse çdo gjë do të zhvillohet në mënyrë mjaft transparente dhe konstruktive. Të jeni shumë të qetë! 

Dakord, një minutë, për zonjën Doda.

Mesila Doda – Të nderuara zonja deputete,

Të nderuar zotërinj deputetë,

Kam 5 ditë që qëndroj bashkë me protestuesit. Sot, në këtë sallë, unë jam zëri i tyre. Që ditën e hënë kam kërkuar interpelancë me Kryeministrin, i cili vazhdon të fshihet. Sot kemi marrë vesh që vendimi është marrë, madje ftesa ka qenë nga qeveria shqiptare.

Ftoj të gjitha nënat, që janë këtu në sallë, të vijnë këtu dhe së bashku të bllokojmë këtë foltore derisa Kryeministri të vijë dhe të japë shpjegime. Këtë duhet ta bëjmë në emër të fëmijëve tanë, në emër të të gjithë fëmijëve të Shqipërisë! Të gjitha nënat duhet të vijnë këtu sot! Hajdeni, zonja! Diluni zot familjeve tuaja dhe fëmijëve tuaj!

(Deputetet e Partisë Demokratike dalin në foltore.)

Ftoj të gjitha zonjat!

Ilir Meta – Zonja Doda, ju keni kërkuar...

Mesila Doda – Zoti Kryetar i Parlamentit, bëjeni këtë betejë edhe ju për fëmijët tuaj! E bëj për të gjithë fëmijët e Shqipërisë!

Ilir Meta – Patjetër, mos kini asnjë shqetësim! Do ta bëjmë për të gjithë fëmijët e Shqipërisë!

Mesila Doda – Askush prej tyre nuk meriton të rrezikohet.

Ilir Meta – Zonja Doda, keni kërkuar interpelancë si çdo interpelancë tjetër, që ka një afat 3-javor. Mund ta kishit kërkuar me urgjencë që të bëhej brenda një jave, por ju nuk e keni kërkuar.

Mesila Doda – Burra, ju ftoj këtu, në qoftë se jeni burra!

Ilir Meta – Të jeni të sigurt!

(Zonja Topalli del në foltore dhe i drejtohet Kryetarit të Parlamentit, zotit Ilir Meta, dhe deputetëve të maxhorancës.)

Zonja Topalli, asnjë deputet i opozitës nuk do të kapet për zhelesh këtu!

Mesila Doda – Këtu të gjithë!

Ilir Meta – Nuk ka nevojë për teatër këtu! Nuk ka nevojë për teatër! Këtu jemi në Parlament dhe Parlamenti do të dëgjojë gjithmonë zërin e qytetarëve.

Mesila Doda –Jemi këtu që të flasim për armët kimike!

Ilir Meta– Asnjë deputet i opozitës nuk do të kapet për zhelesh. Përkundrazi! Doni të bëni teatër? Bëni teatër! Vazhdoni!

Kush ka propozim për rendin e ditës? 

E ndërpresim seancën. 10 minuta pushim.

(Rifillon seanca. Foltorja e Parlamentit vazhdon të jetë e bllokuar nga deputetet femra të opozitës.) 

Ilir Meta – Ju lutem deputetë, zini vendet!

Gjatë këtij pushimi që unë kërkova, me qëllim normalizimin e punimeve të Kuvendit, në respekt edhe të Rregullores konsensuale, bëra konsulta me drejtuesit e grupeve kryesore parlamentare.

Përpara se të vijojmë me seancën, do t’u kërkoj, në rast se dëshirojnë, zotit Halimi dhe zotit Ruçi, të shprehin mendimet e tyre në emër të grupeve përkatëse.

Eduard Halimi – Zoti Kryetar,

Ashtu siç e thashë në fillim të seancës, ashtu siç ju thashë edhe në takimin që patëm me zotin Ruçi dhe me ju, nuk ka asnjë pikë tjetër të rendit të ditës. Parlamenti nuk ka axhendë tjetër veç asaj që kanë vendosur qytetarët, axhendës së diskutimit dhe thirrjes këtu sot të Kryeministrit për t’u dhënë shpjegime qytetarëve pse i ka mashtruar në lidhje me ardhjen e armëve kimike në Shqipëri. Nuk ka pikë tjetër të rendit të ditës veç kësaj. Pa ardhur Kryeministri, nuk mund të vazhdohet me pika të tjera të rendit të ditës.

Ilir Meta – Po, zoti Ruçi.

Gramoz Ruçi – Zonja të nderuara e të respektuara.

A mund të flas nga foltorja e parlamentit?

(Zhurmë në sallë. Foltorja vazhdon të jetë e zënë.)

Ju lutem, qetësi! 

Etika qytetare e parlamentare më lejojnë t’ju kërkoj leje, sepse, sipas Rregullores, në atë foltore flasin parlamentarët. A mundet? Jam gati që të rrini edhe ju aty, por a ka mundësi të vij të flas aty?
(Vazhdon të flasë nga vendi, pasi foltorja është e zënë nga deputetët e PD-së.)

Zoti Kryetar, 

Të nderuar deputetë,

Të respektuar qytetarë të vendit të përbashkët, 

Këto ditë kam dëgjuar me shumë vëmendje, jo vetëm unë, por e gjithë maxhoranca qeverisëse e këtij vendi, reagimin qytetar. Pas 22 vjetësh demokraci mund të them me plot gojën se e kam ndier veten krenar. Qytetarët e vendit tim... 

(Zhurmë në sallë)

A ka mundësi, zotërinj parlamentarë të maxhorancës, që, të paktën ne, të ruajmë qetësinë?

Pra, qytetarët e vendit tim për herë të parë po ngrihen për një çështje të vendit të tyre, në mënyrë shumë civile e shumë qytetare, për një çështje që është në diskutim. Kjo flet për një maturim, për një pjekuri dhe për një përgjegjësi qytetare, që i vë përpara përgjegjësisë, në mënyrë të shumëfishtë, politikanët në përgjithësi, por veçanërisht ata që kanë marrë mandatin për të qeverisur. Pra, parë në këtë këndvështrim, si politikan dhe si qytetar i këtij vendi, i përgëzoj të gjithë ata qytetarë shqiptarë që janë sensibilizuar. Kjo është demokracia. 

Por duke parë, veçanërisht dje dhe sot, dhe duke dëgjuar, veçanërisht në parlament, kryetarin hije të PD-së, kryetarin hije të grupit parlamentar, pse jo edhe kryeministrin hije të opozitës, i cili ka shfaqur një fantazmë, një panik, një frikë e një tmerr në çdo familje shqiptare, atëherë e gjithë kjo krenari që pata për popullin e vendit tim, për qytetarët e vendit tim m’u venit. Thashë: “Pse, o njeri, që edhe këtë gjë të mirë që lulëzojë këto ditë në Shqipëri, e bëre pis? Pse, o njeri, edhe këtë civilizim kërkon ta kthesh mbrapsht? Pse kërkon ta manipulosh? Pse kërkon të sillesh në këtë vend si një fantazmë? Mos! Boll i ke bërë këtij vendi! Mos e trash zullumin!”

Së dyti, zoti Kryetar i Kuvendit, zotërinj deputetë dhe të nderuar qytetarë të këtij vendi, ju garantoj jo vetëm në emrin tim, por në emër të maxhorancës socialiste dhe në emër të Kryeministrit të Shqipërisë se ne kemi të gjithë përgjegjësinë dhe jemi shumë të përgjegjshëm për hapat politikë dhe institucionalë që kemi hedhur. Ju garantoj se deri më sot nuk ka asnjë vendim për këtë çështje.

(Deputetët e PD-së u bien tavolinave.) 

Ilir Meta – Ju lutem, pse u bini tavolinave?

Ju lutem shumë, zoti Ruçi gjithmonë ju dëgjon me vëmendje të gjithëve dhe asnjëherë nuk bën zhurmë e as nuk i bie tavolinës. Kjo gjë nuk shkon. Është kryetar i Grupit Parlamentar të PS-së. 

Gramoz Ruçi – Pra, nuk do të ketë asnjë vendim që cenon, sado pak, interesat e vendit tonë të përbashkët; të asnjë qytetari e jo më të një kombi të tërë. Nuk do të ketë asnjë vendim që cenon interesat kombëtare dhe ato rajonale. Nuk do të ketë asnjë vendim që cenon interesat ekonomike, turistike e mjedisore të këtij vendi, aq më pak të jetës së qytetarëve të këtij vendi. Ne për këtë jemi votuar. Nuk do të ketë asnjë vendim, i cili do të bjerë në kundërshtim me atë për të cilën kjo maxhorancë është votuar. Nuk do të ketë asnjë vendim që bie në kundërshtim me interesat e BE-së dhe as me interesat e NATO-s, por çdo gjë do të jetë e rakorduar dhe e dakordësuar totalisht me ta.

E fundit, nuk do të ketë asnjë vendim, që në këtë vend të lulëzojë qoftë edhe një shqiptar, që të shtohet qoftë edhe një shqiptar, nga të cilët deri më sot nuk ka, që të ketë ndjenja anti-amerikane, që të fshihet pas kësaj fantazme që kërkon të mbjellë kryetari dhe kryeministri hije i kësaj opozite. Këto që ju thashë janë të maxhorancës, janë të PS-së, janë të qeverisë së Partisë Socialiste, janë të Kryeministrit të Shqipërisë.

Prandaj, zoti Kryetar i Parlamentit, ne jemi transparentë, absolutisht.

Zonja që ka dalë aty ka bërë një kërkesë për interpelancë me Kryeministrin dhe jam absolutisht dakord.

Sipas Rregullores, Kryeministri do të vijë këtu. Në qoftë se jeni bërë pishman dhe e kërkoni urgjent këtu, ndryshojeni, dhe ai do të vijë urgjent këtu, që të zbatohet Rregullorja.

Tani le të vazhdojmë me procedurat, zoti Kryetar i Parlamentit, pra me pikën e parë të rendit të ditës. Parlamenti të bëjë punën e vetë. Fantazma, paniku, frika, terrori, shpirti i ngarkuar me lëndë helmuese luftarake le të bëjë punën e vet. Ne do të vazhdojmë me qetësi punën për të shpalosur të gjithë përgjegjësinë tonë për të qeverisur këtë vend.

Faleminderit!

Ilir Meta – Faleminderit, zoti Ruçi!

(Vazhdon zhurma në sallë. Zoti Berisha kërkon fjalën.)

Por ai nuk jua përmendi emrin asnjëherë, megjithatë fjala për ju.

Sali Berisha – Me diskutimin që bëri zoti Gramoz Ruçi u garantoi shqiptarëve në mënyrë përfundimtare se vendimi për sjelljen e armëve kimike në Shqipëri është marrë dhe është përfundimtar. Me fjalën e tij dhe me termat që përdori, ai tregoi se vendimi është i pandryshueshëm. Të njëjtën gjë, zoti Kryetar dhe të dashur qytetare dhe qytetarë, ju pohoi pak minuta më parë nënkryetari i PS-së, Erion Veliaj. Ai përdori si argument se unë paskam sjellë muxhahedinët në Shqipëri. 

(Ndërhyn zonja Topalli duke thënë: Turp! Turp! Turp!)

Të njëjtin lajm dha, i nderuar zotëri, BBC World Service, një nga rritjet më të papërgënjeshtrueshme të tokës, ndonëse jo jashtë teorisë së gabimit.

Në linjë me zotin Ruçi është edhe urdhri i zotit Rama nëpërmjet zonjës Kodheli, për të pastruar anë e kënd dhe hapur uzinën e Mjekësit, e cila është vetëm 5 kilometra në vijë ajrore nga qyteti i dytë më i madh i Shqipërisë, Elbasani. Këtë nuk e pohoj unë, por e pohoi vetë kryetari i bashkisë së Elbasanit, pasi mësoi nga punonjësit e uzinës se është dhënë urdhri për t’u përgatitur për çmontimin e armëve.

E kuptoj që ministria drejtpërdrejt e përgënjeshtroi këtë lajm, pasi është në zinxhirin e mashtrimeve të Ramës, ai është kryesori këtu; të tjerët mbeten në hije.

Zoti Ruçi, edhe një herë dua ta përsëris: Paul Walker është drejtor i Organizatës Botërore të Shkatërrimit të Armëve Kimike dhe Parandalimit të Përhapjes së tyre, por e vërteta është që telefoni i tij bie nga shumë lart, vetëm në komitete dhe pa një informacion të saktë dhe përgjegjësi të plotë ai nuk do të deklaronte kurrë ato që deklaroi dje në Al Xhazira.

Për sa më përket mua, natyrisht, këto premtime Kryeministri juaj i ka bërë në Nju Jork, dhe jo vetëm një vendi, por tri vendeve. Shtypi amerikan thotë se premtimin e parë ua ka bërë rusëve, sepse edhe ata janë të përfshirë. Këtë e thotë shtypi amerikan dhe po të doni lexojeni, por e vërteta është se qe shtypi rus që e njoftoi. 

Pra, zotërinj, t’i thërrasim arsyes, sepse kemi të bëjmë me një njeri të papërgjegjshëm, që arrin të mashtrojë deri në arenat më të larta botërore, se Shqipëria është vend i përshtatshëm për faktin se ka shkatërruar 16 tonë kundrejt qindrave tonëve që shkatërron Rusia në vit, kundrejt qindra tonëve që shkatërron çdo vend i madh në vit.

A e dëgjuat edhe një lajm tjetër shumë interesant? Me rastin e përkujtimit të viktimave të Luftës II Botërore u shtrua me të madhe problemi se ka 284 tonë predha të paçmontuara të asaj kohe.

Zotërinj, zhvishuni një herë nga interesat personale! Kjo që po i ndodh Shqipërisë nuk i ka ndodhur asnjë vendi në botë: ngrihet një njeri dhe thotë se unë do të zgjidh çështjet botërore, jashtë të gjitha kapaciteteve reale të vendit të tij. 

Shqipëria, në listën e vendeve anëtare të NATO-s dhe të vendeve të lira, është vendi me mundësitë më të pakta, realisht më minimale, më inekzistente për çmontimin e armëve kimike.

Ju, zotërinj, kujtoni se po e ekzagjeroj. Jo! Mund t’ju them se kjo ka krijuar një tronditje të thellë. Janë mijëra familje shqiptare që mendojnë të largohen përfundimisht nga ky vend. Kjo ndodh sepse ju e keni kaluar vijën e kuqe. Ju na keni dhënë neve të drejtën të ndërmarrim të gjitha veprimet në mbrojtje të interesit publik. Ju e keni shkelur vijën e kuqe dhe ju vazhdoni prapë, nuk sprapseni.

Ne kurrë nuk kemi dashur ta politizojmë këtë çështje, por ajo është çështje jete, çështje shëndeti, çështje ekzistence. Ndërsa ju po e politizoni!

Ti na tregon për shtresa e nënshtresa të shoqërisë, për marrje vizash në ambasada...

Ilir Meta – A keni ndonjë ide më konkrete, si duhet të vazhdojmë?

Sali Berisha – Ideja më konkrete është që Kryeministri të vijë urgjent në sallën e Parlamentit.

Ilir Meta – Si të vijë? Në cilin nen të Rregullores ta bazojmë këtë kërkesë?

Sali Berisha – Largimi i tij të kujton largimin e 14 shtatorit. Prandaj, të vijë këtu! Pse ikën?! A ikën Kryeministri kur i gjithë populli është në këmbë? Shkoni në Durrës dhe shikoni si është bllokuar porti! Shkoni kudo! E tërë Shqipëria është në sheshe.

Ilir Meta – Dakord.

Sali Berisha – Ku shkoi?! Të kthehet urgjent për të na faktuar që s’ka ikur nga frika e demonstratave.

Ne jemi këtu. Ne presim këtu 24 orë.

Ilir Meta – Aty e prisni se jeni të ulur, ndërsa zonjat i keni nxjerrë këtu në këmbë. Nuk është e drejtë kjo.

Sali Berisha – Zotëri, harrove që bllokove Parlamentin me grevë urie dhe na ftove ne maxhorancën për të bërë parlament të një soji tjetër.

Ilir Meta – Po, e vërtetë është!

Sali Berisha – Prit, zotëri, se tani jemi opozitarë. Jo, ki durim...

Ilir Meta – Çfarë shqetësimi keni ju këtu?

Sali Berisha – Të vijë urgjent Kryeministri!

Ilir Meta – Po si të vijë? Bazuar në cilin nen të Rregullores?!

Sali Berisha – Te neni “popull”.

Ilir Meta – Mirë, dakord.

Sali Berisha – Te neni “popull shqiptar”.

Ilir Meta – Dakord!

Kam një pyetje për zonjat e nderuara: Cila është arsyeja që po rrini aty?

Mesila Doda – Nuk kemi asnjë kusht tjetër veç ardhjes së Kryeministrit.

Ilir Meta – Me qetësi, ju lutem, urdhëroni!

Mesila Doda – Zoti Kryetar i Parlamentit,

Askush nga ne nuk do të lëvizë derisa të vijë në këtë sallë Kryeministri i Republikës së Shqipërisë dhe të informojë nëse është Shqipëria vendi i cili sot ka marrë OK-in për të qenë vendi që do të çaktivizojë dhe do të depozitojë armët dhe lëndët kimike të Sirisë. Të vijë dhe të na thotë sa gram helm ka caktuar për secilin prej nesh, sa gram helm i ka caktuar fëmijës tim. Ai duhet të vijë dhe t’u thotë njerëzve që janë shtrirë nëpër rrugë se çfarë duhet të bëjnë me familjet dhe fëmijët e tyre. Të gjithë fëmijët duan të dinë se cila është e ardhmja e tyre.

Në qoftë se Kryeministri nuk vjen, ne nuk do të lëvizim nga kjo foltore. E kemi detyrim për fëmijët tanë, por edhe për fëmijët tuaj, të nderuar zotërinj. Të gjithë fëmijët dhe familjet e Shqipërisë nuk do të lëvizin derisa të marrin vesh se cila është e ardhmja e tyre.

(I drejtohet zotit Ruçi.)

Më së fundi, meqenëse këtu u fol për linjat proamerikane, më duhet t’ju kujtoj se kur ju ishit ministër i Brendshëm, unë isha studente. Ne kemi qenë brezi që e ndryshuam këtë vend, Partia Demokratike e ndryshoi këtë vend. Nuk na udhëzoi njeri për ndjenjat proamerikane, ju jo e jo zotërinj, ne vazhdojmë të mbetemi aleatë të mirë me amerikanët, por ne duam më shumë Shqipërinë dhe shqiptarët.

Ilir Meta – Bashkohem me shqetësimin e zonjës Doda, e cila është e vetmja që ka kërkuar interpelancë për këtë çështje me Kryeministrin. Këtë çështje e diskutova pak më parë me zotin Ruçi, por edhe me zotin Halimi, si përfaqësues i Grupit Parlamentar të PD-së. Unë e kuptoj shqetësimin tuaj që Kryeministri të vijë tani, por interpelanca e zonjës Doda është bërë për procedurë normale, pra kërkon 3 javë.

Ju lutem, mos flisni në emër të njerëzve, sepse njerëzit që ishin në grevë, të persekutuarit politikë, u dogjën dhe nuk u ndërpre seanca parlamentare.

Ju lutem, mos spekuloni me njerëzit!

(Deputetët e PD-së ndërhyjnë nga salla.)

Po, po spekuloni!

Bëjeni interpelancën me karakter urgjent. Jua dha këtë ide edhe zoti Ruçi, edhe unë jam shumë dakord me të, në mënyrë që Kryeministri të vijë brenda një jave, siç e përcakton Rregullorja dhe t’u përgjigjet pyetjeve tuaja.

Ju nuk mund të krijoni këtë precendet që, kur Kryeministri i Shqipërisë është në një vizitë zyrtare jashtë vendit, të ndërpresë vizitën, sepse e kërkon një grup parlamentar, sado i rëndësishëm që është ai, sikurse është edhe grupi juaj parlamentar.

Kjo nuk ka asnjë lidhje me demokracinë, me dialogun, me ndjeshmërinë ndaj qytetarëve. Prandaj, fjalën e fundit për këtë çështje e ka zoti Ruçi, në emër të grupit parlamentar të shumicës. 

Ju vazhdoni, u bini tavolinave dhe bëni çfarëdolloj veprimi që e gjykoni të arsyeshëm. Le të na gjykojnë qytetarët që na ndjekin!

Ju lutem, zoti Ruçi, keni fjalën.

Gramoz Ruçi – Kam dy fjalë lidhur me atë që tha parafolësi. Ai e shtrembëroi të vërtetën duke thënë se ka një vendim. Nuk ka asnjë vendim. Unë thashë që nuk ka për të pasur asnjë vendim për atë që bie në kundërshtim me interesat kombëtare, me sigurinë e qytetarëve, sepse edhe djali im, edhe vajzat e të gjithë këtyre shqiptarëve që janë në këtë krah, nuk janë më pak të rrezikuar nga ato që pretendoni ju, zonjë.

Prandaj, zoti Kryetar, ju lutem, të procedoni me rendin e ditës, t’u jepni fjalën deputetëve për të diskutuar për pikën e parë të rendit të ditës.

Ilir Meta – Jam i detyruar të respektoj Rregulloren e Kuvendit. I bëra të gjitha përpjekjet për t’iu përgjigjur shqetësimeve tuaja. Ju keni si qëllim të prishni punimet e Kuvendit, nuk keni asnjë shqetësim për njerëzit, absolutisht, sepse njerëzit kanë qenë në grevë, janë djegur atje dhe ju nuk e keni ndërprerë Parlamentin. Edhe Kryeministri në atë kohë ka qenë në zyrë, nuk ka qenë jashtë vendit.

Vazhdojmë me rendin e ditës.

Fillojmë me miratimin e procesverbalit të seancës së kaluar. Ka ndonjë vërejtje për procesverbalin?

Miratohet!

Kalojmë te projektligji “Për miratimin e marrëveshjes së asistencës së shërbimit doganor”.

Zoti Cani, keni fjalën.

Shkëlqim Cani – Të nderuar deputetë,

Të nderuar tatimpagues shqiptarë,

Ka disa kohë që bëhen komente të ndryshme në lidhje me shërbimet që i janë kërkuar kompanisë 180-vjeçare “Crown Agents” nga doganat shqiptare. Nëse do të flasim për “Crown Agents”, nuk më mbetet t’ju them tjetër përveç faktit se kemi partnere një kompani të mirënjohur, me reputacion për shërbime të standardeve të larta, por edhe për një bashkëpunim të suksesshëm me qeveri dhe organizma joqeveritare, si: Komisioni Europian, Kombet e Bashkuara, Banka Botërore, apo edhe agjenci shtetërore me reputacion në vendet e tyre.

Lidhur me spekulimet për parregullsi në veprimtarinë e kësaj kompanie, besoj se janë të mjaftueshme ndërhyrjet si të Ambasadës Britanike, ashtu edhe ato të vetë Bankës Botërore.

Qeveria shqiptare ka punuar me “Crown Agents” prej vitesh.

 Në kuadër të transparencës sa më maksimale dhe meqë kishim kërkesa nga deputetë, përveç kontratës bazë, kemi kaluar edhe në anekse të kontratës dhe ju kemi vënë në dispozicion të gjitha anekset, dhe, siç kërkon projektligji, neni 12 i tij, këto do të miratohen nga qeveria.

Opozita, por edhe disa media, kanë prezantuar opinione lidhur me faktin që kontrata me “Crown Agents” ka paqartësi në objektiva konkretë dhe në çmimin e llogaritur, si dhe mungesë të sanksioneve. 

Përveç ndonjë hamendësimi të gabuar, pa përjashtuar edhe keqpërdorimet, ne themi se gjithçka që kemi lidhur me kontratën është logjike dhe shumë e qartë.

Ilir Meta - Zoti Cani, me falni! Për aq kohë sa një kryetar i një grupi parlamentar kërkon zbatimin e Rregullores, unë kam vetëm një detyrë: të zbatoj Rregulloren. 

Shkëlqim Cani – Gjatë diskutimit të projekt-kontratës me palën britanike, ne jemi kujdesur që Crown Agents, me ndihmën që do t’u japë organeve të doganave dhe këshillimeve, njëkohësisht i masim edhe performancën me vënien si kusht që 25% e shumës të varet nga realizimi i objektivit, që është gjithë vlera e kontratës dhe realizimi i jo më pak se 1% e të ardhurave në buxhetin e shtetit nga doganat shqiptare. 

Tani janë tri momente ku dua të tërheq vëmendjen. Së pari, ekonomia është me frena të këputura dhe në gjendje shumë të keqe. Së dyti, të ardhurat doganore janë në pikën më të ulët. Në 8 vjet atë që qeveria e ikur nuk mundi ta realizojë as 2% të PBB-së, rritje të të ardhurave dhe doganave, ne me këtë kontratë do të arrijmë 1% rritje të PBB-së në të ardhurat e doganave shqiptare. Pra, atë që qeveria juaj nuk e bëri në 4 vjet, ne do ta realizojmë në 1 vit. Ne kemi gjykuar të përfshijmë edhe Kuvendin në këtë nismë ligjore, ndryshe nga ajo që kemi bërë për vite të tëra.

Shumica juaj, që jeni këtu në këmbë, ende nuk e dini, por duhet të mësoni se ish-Kryeministri i shkuar, ish-ministri i Financave, kanë lidhur me dhjetëra kontrata me qindra milionë dollarësh efekt në ekonomi dhe ju kujtoj që si rezultat i kontratës suaj, nuk kemi arkëtuar ende 85 milionë dollarë nga garancia për privatizimin e Albpetrolit, kurse këtu bëhet fjalë vetëm për 8.5 milionë dollarë. Janë një mori kontratash të tjera, që performancën e kanë vetëm me numrin e emaileve, ndërkohë që kjo kontratë shumë qartë thotë se do të rrisë në mënyrë përfundimtare mbi 90 milionë dollarë arkëtime. 

Unë ju ftoj ta miratojmë këtë kontratë.

Faleminderit!

Ilir Meta – Faleminderit, zoti Cani!

Zoti Spaho, do flisni për këtë çështje? 

(Zoti Spaho nuk e merr flalën.)

Jo. Dakord.

Zoti Ervin Koçi, urdhëroni!

Ervin Koçi - Zoti Kryetar,

Nisma legjislative e ndërmarrë nga Këshilli i Ministrave që kompania me përvojë CA ofron shërbime asistence në veprimtarinë e përditshme të administratës doganore është një vendim i domosdoshëm. Unë jam dakord që kjo marrëveshje të lidhet dhe të hyjë në funksion sa më shpejt. 

Faleminderit!

Ilir Meta – Zoti Ruli?

(Zoti Ruli nuk e merr fjalën.)

Zoti Arben Ahmetaj?

(Zoti Ahmetaj nuk e merr fjalën.)

Zonja Evis Kushi?

Evis Kushi - Jam dakord me miratimin e marrëveshjes.

Ilir Meta - Zoti Shalsi?
(Zoti Shalsi nuk e merr fjalën.)

Zoti Balla?
(Zoti Balla nuk e merr fjalën.)

Zoti Braçe? Urdhëroni!

Erion Braçe – Natyrisht, jemi dakord, zoti Kryetar i Kuvendit, pasi po kalon një marrëveshje transparente në Kuvendin e Shqipërisë.

Ilir Meta – Në emër të grupit të PD-së?
(Grupi i PD-së nuk shprehet.)

Në emër të grupit të PR-së?
(Grupi i PR-së nuk shprehet.)

Në emër të grupit të PDIU-së?
(Grupi i PDIU-së nuk shprehet.)

Për shërbimin doganor duhet të flasë zoti Bode në emër të grupit.

Zoti Bode, do të flisni në emër të grupit tuaj? 
Zoti Bode nuk do të flasë, dhe kjo është e drejta e tij. Ju vazhdoni si të dëshironi, por unë e kam thënë dhe po e përsëris që Rregullorja mund të tejkalohet vetëm me konsensusin e të gjithë kryetarëve të grupeve. Përderisa grupi parlamentar, edhe i një partie të vetme, kërkon zbatimin e Rregullores, unë jam i detyruar ta zbatoj atë.

Kalojmë te pika e tretë: Shqyrtimi i dekretit nr.8383, datë 08.11.2013 “Për kthimin e ligjit nr. 161/ 2013 “Për miratimin e aktit normativ me fuqinë e ligjit nr. 5, datë 30.09.2013 të Këshillit të Ministrave “Për disa ndryshime në ligjin nr.152 /2013 “Për nëpunësin civil””.

Siç jeni në dijeni, Presidenti i Republikës, me dekretin nr.8383, datë 08.11.2013, ka kthyer për rishqyrtim ligjin nr.161/2013 “Për miratimin e aktit normativ me fuqinë e ligjit nr 5, datë 30.09.2013, të Këshillit të Ministrave “Për disa ndryshime në ligjin nr.152/2013 “Për nëpunësin civil”. 

Në mbështetje të nenit 86 të Rregullores, Kryetari i Kuvendit e kalon menjëherë dekretin për shqyrtim në komisionin përgjegjës, që e ka shqyrtuar fillimisht. Komisioni përgjegjës, në mbështetje të këtij neni, e shqyrton dekretin për çështjet e paraqitura nga Presidenti dhe brenda 8 javëve nga data e fillimit të shqyrtimit paraqet raportin e tij. Për paraqitjen e raportit të Komisionit për Çështjet igjore, fjalën e ka zoti Xhafaj.

Fatmir Xhafaj – Komisioni është shprehur kundër miratimit të dekretit.

Ilir Meta – Si relatore e çështjes, fjala është për zonjën Hysi.

Vasilika Hysi – Zoti Kryetar, çdo deputet ka relacionin. Komisioni është kundër dekretit.

Faleminderit! 

Ilir Meta – Zoti Celibashi, urdhëroni!

Faleminderit!

Zoti Pollo, jeni regjistruar në emër të opozitës për këtë çështje. 

Zonja Ermonela Felaj?

Zonja Milena Harito?

Zoti Petrit Vasili, në emër të grupit?

Faleminderit!

Zoti Oerd Bylykbashi është regjistruar në emër të grupit të PD-së. 

Në emër të Grupit Parlamentar të Partisë Socialiste, jeni dakord?

Dakord.

Kalojmë te pika e katërt: projektvendim “Për mënyrën e trajtimit të deputetëve”.

Bëjmë pesë minuta pushim dhe fillojmë seancën pas pesë minutash.

Faleminderit!

(Pas pushimit)

Ilir Meta - Vazhdojmë me pikën e katërt të rendit të ditës, me kërkesën e Grupit Parlamentar të Partisë Socialiste, që ka të bëjë me projektvendimin për mënyrën e trajtimit të deputetëve.

 Meqenëse nuk kemi pasur një konsultim, sepse nuk ka pasur mundësi për t’u zhvilluar ky konsultim, siç kishim rënë dakord midis zotit Balla, zotit Halimi dhe zotit Bitri, ky projektvendim shtyhet për herën tjetër derisa të realizohet me konsensus.

Vazhdojmë me çështjen tjetër të rendit të ditës, me projektvendimin “Për miratimin e propozimit të Këshillit të Ministrave të revokimit të zgjedhjes së anëtarëve dhe të caktimit të kryetarit të Këshillit Drejtues të Autoritetit të Komunikimeve Elektronike dhe Postare dhe rikthimin në detyrë të anëtarëve dhe të kryetarit të liruar para mbarimit të mandatit”.

Në mbështetje të nenit 73, pika 2 e Rregullores, ka pyetje?

Nuk ka pyetje.

Vazhdojmë me paraqitjen e raportit të komisionit përgjegjës. Në emër të Komisionit për Veprimtaritë Prodhuese, Tregtinë dhe Mjedisin, zoti Shalsi?

(Zoti Shalsi shprehet dakord.)

Faleminderit!

(Zonja Topalli flet nga salla pa mikrofon.)

Keni pyetje për këtë çështje? Jeni e sigurt?

Dakord. Për këtë çështje të rendit të ditës ka një pyetje zonja Topalli. Urdhëroni, zonja Topalli!

Mediat të jenë të pranishme pa asnjë problem.

(Deputetët e PD-së kërkojnë që mediat të jenë të pranishme.)

Nuk i lajmëroj unë mediat. Patjetër! Ju lutem, të vijë media! 

Jozefina Topalli – Të vijë media, zoti Kryetar!

Ilir Meta – Për median nuk e kam unë fajin. Mediat i tërhoqi magneti i mediave, zoti Berisha, i cili ishte në lidhje direkte, kështu që mos mendoni se duam t’ju censurojmë. Përkundrazi!

Jozefina Topalli – Zoti Kryetar i Kuvendit,

Si ka mundësi që në këtë ditë kur të gjithë qytetarët shqiptarë: gjimnazistë, fëmijë, studentë, nëna, prindër, baballarë, gjyshër, kërkojnë Kryeministrin e vendit për të folur për shqetësimin, frikën më të madhe që ata kanë pasur ndonjëherë në jetën e tyre, Kryeministri Edi Rama fshihet? A nuk mendoni ju, zoti Kryetar, se sot rendi i ditës është vetëm rendi që ka vendosur gjimnazisti, studenti, mësuesi, qytetari i thjeshtë? A ka kuptim, zoti Kryetar, që sot të flitet për gjëra të tjera, sado skandaloze të jenë ato? 

Ju keni një eksperiencë politike të gjatë. Detyra e Kryetarit të Kuvendit është detyra e një njeriu që mban përgjegjësi të madhe për atë që është shtëpia e çdo qytetari. 

Zoti Kryetar, ndërpritni seancën dhe kërkoni që të vijë Kryeministri! Në qoftë se nuk vjen për një orë, ne rrimë e presim këtu dhe bëjmë seancë pas dy orësh. Në qoftë se përsëri Kryeministri nuk kthehet, ne qëndrojmë këtu dhe bëjmë seancë pasdite. Në qoftë se Kryeministri fshihet, se ka frikë, përsëri ne qëndrojmë këtu dhe vazhdojmë në seancën tjetër.

Ju keni një Rregullore, zoti Kryetar, dhe ajo jua lejon këtë gjë. Megjithatë, sot nuk është dita për të parë detajet te Rregullorja. Sot po ndodh diçka shumë më e madhe: nesër zyrtarizohet vendimi që ka marrë Kryeministri. Unë nuk e di nëse ai ju pyet edhe juve. Unë nuk e di nëse ai pyet edhe zotin Ruçi. Unë di që ai vendimin e ka marrë dhe nesër ai vendim bëhet zyrtar.

Zoti Kryetar, ndërpriteni seancën, kërkojini Kryeministrit që të vijë këtu dhe mos guxoni të prekni gjimnazistët! Këtu një deputet i ka kërkuar ministrit të Brendshëm që të arrestojnë studentët, që të arrestojnë ata fëmijë që ishin jashtë. Diluni zot atyre, të dashur deputetë, të dashur prindër, të dashura motra, atyre që kanë ardhur këtu dhe e kanë bërë kauzë atë që është jeta! Të mos tentojë njeri që të ndajë kauzën e qytetarit dhe të fëmijëve tanë nga Partia Demokratike! Ne jemi një.

Zoti Kryetar, sot është dita! Bëhu Kryetar i Kuvendit! Bëhu kryetar i shtëpisë së të gjithë shqiptarëve, sepse të majtë apo të djathtë jemi të gjithë për t’u thënë ndal armëve kimike në Shqipëri! Ndërprite seancën dhe thërrit Kryeministrin e Shqipërisë të vijë këtu! Ai duhet të përgjigjet, ai është përgjegjësi, ai i ka futur në panik qytetarët, ai ka vendosur pa pyetur asnjeri!

Faleminderit!

Ilir Meta – Faleminderit!

Unë, në respekt të atyre gjimnazistëve, gjimnazisteve, nënave që kanë fëmijë për të rritur në këtë vend, të ambientalistëve, të cilët më kërkuan, unë, pa u konsultuar me ju, sepse e di që edhe ju keni qenë të shqetësuar, e nisa ditën sot duke vajtur atje, duke komunikuar me ata, edhe në emrin tuaj, duke i siguruar që Parlamenti është juaji, është i qytetarëve. Por edhe ju patët mundësi të shprehnit shqetësimin tuaj këtu, folën përfaqësuesit tuaj, foli disa herë edhe zoti Berisha, por, natyrisht, unë jam i detyruar, ju keni qenë vetë kryetare, të bëj çdo tejkalim të Rregullores, por gjithmonë me konsensus të kryetarëve të grupeve parlamentare.

(Bëhet zhurmë në sallë. Deputetët e PD-së u bien tavolinave.)

Ju lutem! Në momentin që edhe një grup parlamentar, nga pesë grupe që ka Kuvendi, më kërkon të zbatoj Rregulloren, jam i detyruar ta zbatoj, sepse atë e kemi miratuar të gjithë bashkë.

(Flitet nga salla pa mikrofon.)
Absolutisht, Kuvendi është i popullit, ju flisni në emër të tij, edhe Partia Socialiste flet në emër të popullit, edhe Partia Republikane flet në emër të popullit, edhe LSI-ja flet në emër të popullit, kemi qenë atje dhe do të jemi atje.

 Dua ta qetësoj edhe zotin Berisha, sepse i porosit vet titujt te gazeta “55” në darkë, dhe pastaj, kur i shikon në mëngjes, i beson me të vërtetë. Asgjë nuk ka për të ndodhur nga ato që thuhen. Ju siguroj për këtë gjë!

Prandaj, të vazhdojmë me rendin e ditës. Jeni të lutur të zini vendet! Keni të drejtë të kërkoni interpelancë urgjente, pasi Rregullorja jua jep këtë mundësi. Deri tani nuk e keni shfrytëzuar. Keni kërkuar për këtë çështje interpelancë normale, që do të thotë se ajo bëhet brenda tre javësh. Mund ta kërkoni për një javë dhe unë jam i bindur se kërkesa juaj do të respektohet nga Kryeministri, i cili sot ndodhet në një vizitë zyrtare jashtë vendit.

Atëherë, në emër të Komisionit për Çështjet Ligjore, Administratën Publike dhe të Drejtat e Njeriut, zoti Xhafaj?

(Zoti Fatmir Xhafaj shprehet dakord.)

Faleminderit!

Zoti Bitri, për çështjen e AKEP-it?

(Zoti Robert Bitri shprehet dakord.)

Faleminderit!

Në emër të Grupit Parlamentar të PR-së?
(Grupi i PR-së nuk shprehet.)

Në emër të Grupit Parlamentar të PDIU-së?
(Grupi i PDIU-së nuk shprehet.)

Në emër të Grupit Parlamentar të LSI-së?

(Zoti Vasili shprehet dakord.)

Në emër të Grupit Parlamentar të PD-së?

Në emër të Grupit Parlamentar të Partisë Socialiste?

(Zoti Ruçi shprehet dakord.)
Faleminderit!

Atëherë, mbyllet edhe kjo pikë e rendit të ditës.

Pas pak do të fillojmë procesin e votimit, sepse interpelanca e kërkuar nga kryetari i Grupit Parlamentar të Partisë Demokratike me Kryeministrin Rama për çështje që kanë të bëjnë me Policinë e Shtetit, do të zhvillohet në një kohë të dytë, sepse Kryeministri sot është në një vizitë zyrtare, është në Mal të Zi. Ai kishte autorizuar ministrin e Brendshëm, por ju insistuat që të vinte Kryeministri. Ai do të vijë në kohën më të parë për t’u përgjigjur për këtë çështje.

Atëherë, fillojmë procesin e votimit për të gjitha çështjet që diskutuam.
(Deputetët e PD-së vazhdojnë të protestojnë pranë foltores.)

Në bazë të nenit 56 të Rregullores së Kuvendit, hapim votimin me elektronikë për të verifikuar prezencën.

Mbyllet votimi.

Janë 77 deputetë të pranishëm. Konfirmohet kuorumi.

Kalojmë në votimin e projektligjit “Për miratimin e marrëveshjes së asistencës së shërbimit doganor”.

Hapim votimin në parim me elektronikë.

Mbyllet votimi.

76 vota pro. Asnjë kundër. Asnjë abstenim.

Miratohet në parim projektligji. 

Kalojmë në votimin nen për nen, me karton.

Neni 1, me vërejtjet e Komisionit për Çështjet Ligjore, Administratën Publike dhe të Drejtat e Njeriut, për objektin e ligjit. Propozohet që dy rreshtat e dytë të nenit të kalojnë në nenin 2. Kush është dakord? Kundër? Abstenim?

Miratohet.

Neni 2, me vërejtjet e Komisionit për Çështjet Ligjore, Administratën Publike dhe të Drejtat e Njeriut, siç e thashë pak më parë, për kalim të dy rreshtave të nenit 1, si pjesë e këtij neni, meqenëse në përmbajtje shprehin qëllimin e ligjit. 

Kush është dakord? Faleminderit! Kundër? Nuk ka. Abstenim? Nuk ka. 

Miratohet.

Neni 3. Kush është dakord me vërejtjet e Komisionit të Ligjeve? Pro? Faleminderit! Kundër? Abstenim? Miratohet.

Neni 4. Kush është dakord me vërejtjet e Komisionit të Ligjeve për kalimin e pikës 2 në nenin 6 dhe riformulimin e pikës 3? Kundër? Abstenim? 

Miratohet.

Kush është dakord me nenin 5, sipas variantit të propozuar? Faleminderit! Kundër? Abstenim? 

Miratohet.

Kush është dakord me nenin 6, bashkë me vërejtjet e Komisionit të Ligjeve për të shtuar si pikë të re në këtë nen pikën 2 të nenit 4, pa shprehjen: “dhe të zëvendësimit të saj sipas marrëveshjes”. Pro? Faleminderit! Kundër? Abstenim? 

Miratohet.

Kush është dakord me nenin 7, sipas variantit të propozuar? Kundër? Abstenim? 

Miratohet.

Kush është dakord me nenin 8, sipas variantit të propozuar? Kundër? Abstenim? 

Miratohet.

Kush është dakord me nenin 9, sipas variantit të propozuar? Kundër? Abstenim? 

Miratohet.

Kush është dakord me nenin 10, sipas variantit të propozuar? Kundër? Abstenim? 

Miratohet.

Kush është dakord me nenin 11, bashkë me vërejtjet e Komisionit të Ligjeve për ndryshim të titullit të nenit? Kundër? Abstenim? 

Miratohet.

Kush është dakord me nenin 12, bashkë me vërejtjet e Komisioni për Çështjet Ligjore, Administratën Publike dhe të Drejtat e Njeriut për fjalinë hyrëse në pikën 1 dhe germat “f”, “g”, “gj”, “h“, dhe “e” të kësaj pike, si dhe për germën “b” të pikës 2 sipas raportit të paraqitur? Pro? Faleminderit! Kundër? Abstenim? 

Miratohet. 

Meqenëse vërejtjet e propozuara nga Komisioni për Çështjet Ligjore, Administratën Publike dhe të Drejtat e Njeriut për këtë nen u miratuan, automatikisht, ato reflektohen në tekstin e marrëveshjes. 

Para se të kalojmë ne nenin 13, që parashikon hyrjen në fuqi, siç e dini neni 84 pika 4 e Kushtetutës parashikon shprehimisht se në rastet e masave të jashtëzakonshme, si dhe në rast nevoje dhe urgjence, kur Kuvendi vendos me shumicën e të gjithë anëtarëve, dhe Presidenti i Republikës jep pëlqimin, ligji hyn në fuqi menjëherë, vetëm pasi të jetë njoftuar publikisht. 

Lidhur me këtë ju bëj me dije se Presidenti i Republikës nuk ka kthyer ende përgjigje për hyrjen menjëherë në fuqi të ligjit. Për pasojë, hedhim në votim nenin 13 për hyrjen në fuqi, me afatin 15 ditë pas botimit në Fletoren Zyrtare.

Kush është dakord me nenin 13? Kundër? Abstenim? 

Miratohet.

Kalojmë te votimi në tërësi i projektligjit. 

Hapet votimi.

Mbyllet votimi.

Janë 73 vota pro, asnjë kundër, asnjë abstenim.

Miratohet.

Kalojmë te dekreti nr. 8383, datë 08.11.2013 “Për kthimin e ligjit nr. 161/2013 “Për 
miratimin e aktit normativ me fuqinë e ligjit nr. 5, datë 30.9.2013 të Këshillit të Ministrave “Për disa ndryshime në ligjin nr. 152/2013 “Për nëpunësin civil”. 

Siç jeni në dijeni neni 85, pika 2 e Kushtetutës parashikon shprehimisht: “Dekreti i Presidentit për shqyrtimin e një ligji e humbet fuqinë kur kundër tij votojnë shumica e të gjithë anëtarëve të Kuvendit”. Prandaj do të kemi vetëm një votim, me elektronikë, jo me karton. 

Hapet votimi.

Mbyllet votimi.

Janë 75 vota kundër, 1 abstenim. Ky dekret nuk miratohet. 

Vazhdojmë me çështjen e fundit, e cila ka të bëjë me projektvendimin “Për miratimin e propozimit të Këshillit të Ministrave të revokimit të zgjedhjes së anëtarëve e të caktimit të Kryetarit të Këshillit Drejtues të Autoritetit të Komunikimeve Elektronike dhe Postare dhe rikthimin në detyrë të anëtarëve e të kryetarit të liruar para mbarimit të mandatit”.

Sekretari për Procedurat dhe Votimin

Armando Subashi


Ka vetëm një votim për konstatimin e pavlefshmërisë absolute të vendimeve dhe konstatimin e vlefshmërisë dhe ligjshmërisë së zgjedhjes së anëtarëve dhe Kryetarit të Këshillit Drejtues të AKEP-it.

Ky votim, si zakonisht, do të bëhet me elektronikë. Me këtë projektvendim jeni njohur të gjithë. 

Hapet votimi.

Mbyllet votimi.

Janë 75 vota pro, asnjë kundër, asnjë abstenim.

Miratohet.

Kalojmë te pika e fundit: diskutime për çështje jashtë rendit të ditës. 

Sipas listës që është depozituar, fjalën e ka Prof. Dr. Myqerem Tafaj. 
(Ndërkohë deputetët e PD-së vazhdojnë të protestojnë te foltorja.)

Ju lutem, mos e ndërprisni deputetin e nderuar, zotin Tafaj të flasë edhe në emrin tuaj si opozitë. Nuk e lënë as deputetin e tyre të flasë. 

(Zoti Tafaj nuk e merr fjalën.)

Zonja Qirici e Partisë Demokratike e ka kërkuar fjalën. Zonja Elena, ju jeni te podiumi. 

(Zonja Qirici nuk e merr fjalën.)
Zoti Gjovalin Bzhetaj i Partisë Demokratike ka kërkuar fjalën. 

(Zoti Bzhetaj nuk e merr fjalën.)
Zoti Besnik Dusha i Partisë Demokratike ka kërkuar fjalën. 

(Zoti Dusha nuk e merr fjalën.)
Atëherë, nuk kemi se çfarë të bëjmë më shumë. Nuk është normale që opozita të pengojë edhe përfaqësuesit e saj të shprehin fjalën që kanë kërkuar vetë në përputhje me Rregulloren. 

Faleminderit, për bashkëpunimin, pavarësisht se secili veproi sipas mënyrës së tij: unë konstruktiv dhe sipas Rregullores, ndërsa ju pak më ndryshe.

Seanca mbyllet. 

(Seanca u mbyll në orën 13:00)

Kryetari i Kuvendit

Ilir Meta

